पटना. हजरत सैयद शहीद गुलाम सफदर पीर मुराद शाह (रह.) की मजार पर पिछले 130 वर्षाें से हर साल उर्स लग रहा है। स्वास्थ्यमंत्री तेजप्रताप यादव ने सोमवार को मजार पर पहुंचकर चादरपोशी की।
मंगलवार को मुख्यमंत्री नीतीश कुमार शाम छह बजे चादरपोशी करने के लिए आएंगे। वहीं राजद सुप्रीमो राजद प्रसाद भी मंगलवार को आएंगे।
यह मजार लगभग 600 वर्ष से है। उनकी मजार पहले छप्पर के नीचे थी। मजार के पास ही एक बेर का पेड़ था। उनका वास्तविक नाम जलाल उद्दीन शाह (रह.) है। लगभग छह सौ वर्ष पहले मनेर के एक राजा से पीर मुराद शाह की जंग हुई थी जिसमें वे शहीद हो गए थे।
बाद में उनका नाम उनके साथ रहने वाले लोगों ने हजरत सैयद शहीद गुलाम सफर पीर मुराद शाह रख दिया। इसी नाम से उन्हें अब जाना जाता है। शहीद होने के बाद उनके धड़ को यहां हाईकोर्ट के पास दफन किया गया जबकि सिर को बांस घाट में।
हाईकोर्ट के सर्वे में इस बात का जिक्र है कि जहां पर उनकी मजार है वहां पहले महुली गांव का कब्रिस्तान था। लोग उनकी मजार पर फातिहा पढ़ने के लिए आने लगे। वक्त गुजरता गया और और यहां उर्स लगने लगा। हाईकोर्ट मस्जिद के पेश इमाम अजमतुल्लाह रहमानी बताते हैं कि एक दफे हाईकोर्ट की पूरब तरफ की चहारदीवारी हो रही थी। चहारदीवारी कर रहे राजमिस्त्री व मजदूर दीवार को सीधा बना रहे थे। हालत यह हो गई कि कई बार दिन में दीवार बनी और रात में गिर जाया करती थी। तब पीर मुराद ने किसी अंग्रेज को यह सपना दिखाया कि चहारदीवारी को टेढ़ा किया जाए। दीवार को जब टेढ़ा कर बनाया गया तो वह नहीं गिरी, जो अभी भी मौजूद है।
स्वास्थ्य मंत्री ने की चादरपोशी
स्वास्थ्य मंत्री तेजप्रताप यादव ने सोमवार की शाम हजरत सैयद शहीद गुलाम सफदर पीर मुराद शाह (रह.) की मजार पर पहुंचे और चादरपोशी की। उर्स के पहले दिन चादरपोशी करने के बाद और सूबे में अमन-चैन व तरक्की के लिए दुआएं मांगीं। मजार से बाहर निकलने के बाद तेजप्रताप ने कहा कि सूबे और देश में अमन-चैन व आपसी सद्भाव कायम रहे। सभी लोग मेलमिलाप से रहें। बिहार में नई सरकार बनी है। सभी लोग मिलकर विकास का काम कर रहे हैं। इससे पहले बुलंद दरवाजा पर उनका पुरजोर खैरमकदम किया। वे सिर पर चादर लेकर मजार गए और चादरपोशी की। इस मौके पर राजद के कई कार्यकर्ता मौजूद रहे।
हजरत पीर मुराद शाह की मजार पर चादरपोशी को उमड़े अकीदतमंद
हजरत शहीद सैयद गुलाम सफदर पीर मुराद शाह (रह.) यानी हाईकोर्ट बाबा के सालाना उर्स के मौके पर सोमवार काे उनकी मजार पर चादर चढ़ाने वालों की भीड़ उमड़ पड़ी। तीन दिवसीय उर्स के पहले दिन शहर व सूबे के कोने-कोने से आए हजारों लोगों ने चादरपोशी की। अकीदतमंदों ने चादरपोशी करने के बाद फातिहा पढ़ा और दुआएं मांगीं। दस बजे दिन से लोगों के आने का सिलसिला शुरू हो गया। शाम में इस कदर भीड़ थी कि मजार व आसपास परिसर में तिल रखने की जगह नहीं थी। ठंड के बावजूद लोग देर रात तक अकीदतमंद ढोल-बाजे के साथ मजार पर पहुंचते रहे और सैकड़ों लोगों ने चादरपोशी व गुलपोशी की।
मजार पर हाजिरी देने वालों में सभी जाति व धर्म के लोग शामिल थे। महिलाओं की भी खासी तादाद थी। वहीं पीर मुराद के बगल में ही स्थित जोड़ा मजार हजरत जमालउद्दीन व हजरत कमालउद्दीन (रह.) की मजार पर भी अकीदतमंदों की भारी भीड़ देखी गई। परिसर में हजारों की तादाद होने से चादर चढ़ाने आ रहे काफिले को मजार तक पहुंचने में काफी देर लग रही थी। सभी लोगों की इच्छा थी कि वे किसी तरह मजार पर पहले पहुंचकर चादरपोशी करें और दुआएं मांगें। पटना हाईकोर्ट मजार कमेटी से जुड़े लोग अकीदतमंदों को चादरपोशी करने में जुटे रहे।
इससे पहले सुबह में कुरआनखानी व मिलादशरीफ का आयोजन किया गया। मिलादशरीफ में पटना हाईकोर्ट मस्जिद के पेशइमाम अजमतुल्लाह रहमानी समेत कई उलेमाओं ने पैगम्बर मोहम्मद (सल.) व पीर मुराद (रह.) के जीवनी व उनसे जुड़ी अन्य बातों के बारे में लोगों को बताया।
चादर व शिरनी दुकानदारों की रही चांदी
पीर मुराद शाह (रह.) के सालाना उर्स के मौके पर अकीदतमंदों ने चादर व शिरनी की जमकर खरीदारी की। जायरीनों ने लाखों रुपए की चादरें व शिरनी खरीद कर मजार पर चढ़ाया। इस मौके पर अगरबत्ती दुकान हो या खाने-पीने की चीजों की दुकानें सभी पर लोगों की भारी तादाद दिखी। बच्चों में इस मेले को लेकर खासा उत्साह दिखा। बच्चों व युवकों ने मेले में लगे झूले का लुत्फ उठाया। बच्चों ने अपने अभिभावकों से जिद कर अपनी जरूरतें की चीजें खरीदवाईं। खिलौने की दुकानों पर बच्चों की भारी तादाद मौजूद थी। वहीं महिलाओं ने भी जरूरत की चीजों की खरीदारी की।
शाम में लगा जाम
उर्स में चादर चढ़ाने वालों की काफी भीड़ होने की वजह से बेली रोड, बुद्ध मार्ग, अदालतगंज मार्ग, वीरचंद पटेल मार्ग पर वाहनों की कतार लग गई। दरअसल लोग जुलूस के साथ मजार पर चादरपोशी करने जा रहे थे। हरेक चौक-चौराहों पर ट्रैफिक पुलिस मौजूद थी पर भीड़ रहने की वजह से उसपर काबू पाना मुहाल हो रहा था।
awa_Deva awa_Deva awa_Deva hin_Deva hin_Deva awa_Deva hin_Deva mai_Deva hin_Deva hin_Deva hin_Deva hin_Deva hin_Deva bho_Deva hin_Deva